ପିଏନ୍ବିରେ ୧୧,୩୦୦ କୋଟି ଘୋଟାଲା\nନୂଆଦିଲ୍ଲୀ, ୧୪-୨(ପି.ଟି.) ପଞ୍ଜାବ ନ୍ୟାଶ୍ନାଲ୍ ବ୍ୟାଙ୍କ(ପିଏନ୍ବି)ର ବମ୍ବେ ସ୍ଥିତ ଏକ ଶାଖାରେ ୧୧,୩୦୦ କୋଟି ଟଙ୍କାରୁ ଊର୍ଦ୍ଧ୍ୱ ମୂଲ୍ୟର ବେଆଇନ୍ ଆର୍ଥିକ କାରବାର ହୋଇଛି। ଏଥିରେ ଜଣାଶୁଣା ଗହଣା ଡିଜାଇନର ନୀରବ ମୋଦି ସାମିଲ ଥିବା ଜଣାଯାଇଛି।\nପିଏନ୍ବିରେ ୧୧,୩୦୦ କୋଟି ଘୋଟାଲା\t February 14th, 20:56 PM February 14th, 20:56 PM\nନୂଆଦିଲ୍ଲୀ, ୧୪-୨(ପି.ଟି.) ପଞ୍ଜାବ ନ୍ୟାଶ୍ନାଲ୍ ବ୍ୟାଙ୍କ(ପିଏନ୍ବି)ର ବମ୍ବେ ସ୍ଥିତ ଏକ ଶାଖାରେ ୧୧,୩୦୦ କୋଟି ଟଙ୍କାରୁ ଊର୍ଦ୍ଧ୍ୱ ମୂଲ୍ୟର ବେଆଇନ୍ ଆର୍ଥିକ କାରବାର ହୋଇଛି। ଏଥିରେ ଜଣାଶୁଣା ଗହଣା ଡିଜାଇନର ନୀରବ ମୋଦି ସାମିଲ ଥିବା ଜଣାଯାଇଛି। ଏ ସମ୍ପର୍କରେ ବୁଧବାର ବ୍ୟାଙ୍କ ପକ୍ଷରୁ କୁହାଯାଇଛି ଯେ, ଏଥିରେ ନୀରବ ମୋଦି ନାମକ ଜଣେ ଗହଣା ବ୍ୟବସାୟୀ, ତାଙ୍କ ସ୍ତ୍ରୀ, ପୁଅ ଏବଂ ପାର୍ଟନର ସାମିଲ ଅଛନ୍ତି। ଘଟଣା ଜଣାପଡିବା ପରେ ବ୍ୟାଙ୍କ ଷ୍ଟକ୍ ଏକ୍ସଚେଞ୍ଜ୍ରେ ସୂଚୀତ କରିବା ସହିତ ଆଇନଗତ କାର୍ଯ୍ୟାନୁଷ୍ଠାନ ପାଇଁ ଏନ୍ଫୋର୍ସମେଣ୍ଟ ଏଜେନ୍ସିକୁ ଖବର କରିଥିଲା ବୋଲି ସ୍ପଷ୍ଟ କରିଛି। ସେହିପରି ଗତ ସପ୍ତାହରେ ପିଏନବିକୁ ଠକିଥିବା କାରଣରୁ ଉକ୍ତ ଗହଣା ବ୍ୟବସାୟୀ ଓ ତାଙ୍କ ପରିବାର ସଦସ୍ୟଙ୍କ ସମେତ ବ୍ୟାଙ୍କର କେତେ ଜଣ ଅଧିକାରୀଙ୍କୁ କେନ୍ଦ୍ରୀୟ ତଦନ୍ତ ବ୍ୟୁରୋ(ସିବିଆଇ) ୨୮୦.୭ କୋଟି ଟଙ୍କାର ଠକେଇ କାରବାରରେ ଧରିଥିଲା। ଏହି ବେଆଇନ୍ କାର୍ଯ୍ୟକଳାପ ଉପରେ ପୁଙ୍ଖାନୁପୁଙ୍ଖ ତର୍ଜମା କରାଗଲା ପରେ ଏହାର ସଠିକ୍ ପରିମାଣ ଜଣା ପଡିବ ବୋଲି ପିଏନ୍ବି ପ୍ରକାଶ କରିଛି। ଏହି ଠକେଇ କାରବାର ସାମ୍ନାକୁ ଆସିବା ପରେ ପିଏନ୍ବିର ଶେୟାର ମୂଲ୍ୟ ୧୦% ହ୍ରାସ ପାଇଛି। ବୁଧବାର କାରବାର ଶେଷରେ ନ୍ୟାଶ୍ନାଲ୍ ଷ୍ଟକ ଏକ୍ସଚେଞ୍ଜରେ ପିଏନ୍ବିର ଶେୟାର ମୂଲ୍ୟ ୧୪୫.୨୦ ଟଙ୍କାରେ ବନ୍ଦ ହୋଇଛି। କାରବାରର ମଧ୍ୟଭାଗରେ ଏହାର ଶେୟାର ୧୪୫.୧୫ ଟଙ୍କାକୁ ଖସି ଆସିଥିଲା। ସେହିପରି ବମ୍ବେ ଷ୍ଟକ୍ ଏକ୍ସଚେଞ୍ଜ୍ ସେନ୍ସେକ୍ସରେ ମଧ୍ୟ ପିଏନ୍ବିର ଶେୟାର ମୂଲ୍ୟ ୯.୮୧% ହ୍ରାସ ପାଇଛି। ଏହା ୧୬୦ ଟଙ୍କାରେ କାରବାର ଆରମ୍ଭ କରିଥିବା ବେଳେ ମଧ୍ୟ ଭାଗରେ ୧୪୪.୭୦ ଟଙ୍କାକୁ ଖସି ଆସିଥିଲା। ଏହି ହ୍ରାସ ଫଳରେ ବ୍ୟାଙ୍କର ବଜାର ପୁଞ୍ଜି ୩୫,୩୬୫ କୋଟି ଟଙ୍କାକୁ ଖସି ଆସିଛି। ଏଥିରେ ୩୮୪୪ କୋଟି ଟଙ୍କା ହ୍ରାସ ଘଟିଛି। ପିଏନ୍ବି ପକ୍ଷରୁ କୁହାଯାଇଛି ଯେ, ଏହା ୧୧,୩୩୫ କୋଟି ଟଙ୍କାର ବେଆଇନ୍ କାରବାରକୁ ଚିହ୍ନଟ କରିଛି। ଘଟଣାକୁ ଆଇନ୍ ପ୍ରବର୍ତ୍ତନ ଏଜେନ୍ସି ନିକଟକୁ ପଠାଯାଇଛି। ସ୍ଥିତି ନିୟନ୍ତ୍ରିତଃ ଅର୍ଥମନ୍ତ୍ରଣାଳୟ ନୂଆଦିଲ୍ଲୀ,୧୪-୨(ପି.ଟି.) ପିଏନ୍ବିରେ ହୋଇଥିବା ବେଆଇନ ଆର୍ଥିକ କାରବାର ନିୟନ୍ତ୍ରଣ ବାହାରେ ନାହିଁ। ଏହାକୁ ନେଇ ହୋଇଥିବା କୋଳାହଳକୁ ହ୍ରାସ କରିବା ପାଇଁ ଅର୍ଥମନ୍ତ୍ରଣାଳୟ ଅନ୍ତର୍ଗତ ଆର୍ଥିକ ସେବା ବିଭାଗର ଯୁଗ୍ମ ସଚିବ ଲୋକ ରାଜନ ଏଭଳି କହିଛନ୍ତି। ବର୍ତ୍ତମାନ ସମୟରେ ଏହା ଏକ ବିରାଟ ବଡ ସମସ୍ୟା ବା ଅନିୟନ୍ତ୍ରିତ ଘଟଣା ନୁହେଁ ବୋଲି ସେ କହିଛନ୍ତି। ବ୍ୟାଙ୍କିଙ୍ଗ୍ ବ୍ୟବସ୍ଥାର ସ୍ବଚ୍ଛତା ଉପରେ ପ୍ରଶ୍ନ ନୂଆଦିଲ୍ଲୀ, ୧୪-୨ ଗୋଟିଏ ବ୍ୟାଙ୍କ ଶାଖାରେ ବୃହତ ପରିମାଣର ବେଆଇନ୍ ଆର୍ଥିକ କାରବାର ହୋଇଥିବାରୁ ଏହାର ପ୍ରଭାବ ଅନ୍ୟ ବ୍ୟାଙ୍କକୁ ମଧ୍ୟ ସମ୍ପ୍ରସାରିତ ହୋଇପାରେ ବୋଲି ସନ୍ଦେହ କରାଯାଉଛି। ଅପରପକ୍ଷରେ ଅନ୍ୟ ଦେଶ ତୁଳନାରେ ଭାରତରେ ବ୍ୟାଡ୍ଲୋନ୍ ପରିମାଣ ଢେର ଥିବାରୁ ଏହି ଘଟଣା ପରେ ଦେଶରେ ବ୍ୟାଙ୍କ ଗୁଡିକର ସ୍ବଚ୍ଛତାକୁ ନେଇ ପ୍ରଶ୍ନବାଚୀ ସୃଷ୍ଟି ହୋଇଛି। ସେହିପରି ପିଏନ୍ବିର ସିଇଓ ଭାବେ ଗତ ବର୍ଷ ମେ' ମାସରେ ସୁନିଲ ମେହେଟ୍ଟା ଦାଇତ୍ୱ ଗ୍ରହଣ କରିଥିବା ବେଳେ ତାଙ୍କ ପାଇଁ ମଧ୍ୟ ଜଟିଳ ପରିସ୍ଥିତ ସୃଷ୍ଟି କରିବ ବୋଲି ଆଶଙ୍କା କରାଯାଉଛି। ନଜରରେ ନାମୀଦାମୀ ଗହଣା କମ୍ପାନୀ ଗହଣା ବ୍ୟବସାୟୀ ନୀରବ ମୋଦିଙ୍କ ଦ୍ୱାରା ବେଆଇନ କାରବାର ହୋଇଥିବା ଖବର ପିଏନ୍ବି ପକ୍ଷରୁ ପ୍ରକାଶ କରାଯିବା ପରେ ଏବେ ତଦନ୍ତ ଏଜେନ୍ସିଗୁଡିକ ନଜରରେ ବଡ ବଡ ଗହଣା ନିର୍ମାତାମାନେ ରହିଛନ୍ତି। ଏକ ରାଷ୍ଟ୍ରାୟତ୍ତ ବ୍ୟାଙ୍କର ଜଣେ ବରିଷ୍ଠ ଅଧିକାରୀ ସୂଚନା ଦେଇଛନ୍ତି। ସେ କହିଛନ୍ତି ଯେ, ବିଭିନ୍ନ ବ୍ୟାଙ୍କରେ ଏହି ଗହଣା କମ୍ପାନୀଗୁଡିକର ଆର୍ଥିକ କାରବାର ଉପରେ କେନ୍ଦ୍ରୀୟ ତଦନ୍ତ ବ୍ୟୁରୋ ଏବଂ ପ୍ରବର୍ତ୍ତନ ନିର୍ଦ୍ଦେଶାଳୟ(ଇଡି) ଭଳି ଏଜେନ୍ସିଗୁଡିକ ଅନୁଧ୍ୟାନ କରୁଛନ୍ତି।
